ET Euroopa Liidu Teataja L 101/1

KOMISJONI MÄÄRUS (EL) 2017/693,

7. aprill 2017,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate bitertanooli, kloromekvaadi ja tebufenpüraadi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 16 lõike 1 punkti a, artiklit 17, artikli 18 lõike 1 punkti b ja artikli 49 lõiget 2,

ning arvestades järgmist:

(1) Bitertanooli ja kloromekvaadi jääkide piirnormid on sätestatud määruse (EÜ) nr 396/2005 II lisas ja III lisa B osas. Tebufenpüraadi jääkide piirnormid on sätestatud kõnealuse määruse III lisa A osas.

(2) Bitertanooli puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (2). Komisjoni rakendusmäärusega (EL) nr 767/2013 (3) on ette nähtud bitertanooli heakskiidu tagasivõtmine, kuna kõnealuse toimeaine kohta ei ole esitatud komisjoni rakendusmääruse (EL) nr 1278/2011 (4) kohast täiendavat teavet. Kõik bitertanooli sisaldavate taimekaitsevahendite load on tagasi võetud ning lubatud kasutusaladest kolmandates riikides ei ole teatatud. Vastavalt määruse (EÜ) nr 396/2005 artiklile 17 koostoimes artikli 14 lõike 1 punktiga a tuleks seega bitertanooli jaoks sätestatud jääkide piirnormid määruse II lisast ja III lisa B osast välja jätta. Toiduohutusamet tegi ettepaneku kasutada jäägi määratlusena bitertanooli isomeeride summat ning soovitas vähendada jääkide piirnormi taimsete ja loomsete toodete puhul asjaomase määramispiirini. Vastavalt määruse (EÜ) nr 396/2005 artikli 18 lõike 1 punktile b tuleks need erinevad väärtused sätestada määruse (EÜ) nr 396/2005 V lisas.

(3) Kloromekvaadi jääkide kehtivate piirnormide kohta esitas toiduohutusamet põhjendatud arvamuse (5) kooskõlas määruse (EÜ) nr 396/2005 artikli 12 lõikega 1. Toiduohutusamet tegi ettepaneku kohaldada jäägi määratlusena kloromekvaadi ja selle soolade summat, väljendatud kloromekvaatkloriidina. Hiljutised seireandmed näitavad, et töötlemata kultuurseente ja töötlemata pirnide puhul esineb määramispiiri ületavat jääkide sisaldust. Sellised jäägid võivad tuleneda kultuurseente tahtmatust ristsaastamisest seaduslikult kloromekvaadiga töödeldud põhu kaudu ning vastavalt kloromekvaadi eelneva kasutamise tõttu pirnide tahtmatust ristsaastamisest. Toiduohutusamet tegi ettepaneku, et jäägi piirnormi aluseks võetaks pirnide puhul sihipärase seireandmete tulemuste 95. protsentiil, ning esitas kultuurseentega seoses riskijuhtidele kaalumiseks ettepaneku, mis hõlmas viit erinevat jääkide piirnormi, mis põhinesid ÜRO Toidu- ja Põllumajandusorganisatsiooni (FAO) soovitatud lähenemisviisidel vürtside puhul jääkide piirnormide kehtestamisele ja kõrvaliste jääkide piirnormide kehtestamisele (6). Kuna tarbijate jaoks ohtu ei ole, tuleks kultuurseente puhul jääkide piirnorm sätestada tasemel, mis vastab kõigi proovide tulemuste 99. protsentiilile. Kõnealused jääkide piirnormid vaadatakse läbi. Läbivaatamisel võetakse arvesse neli aastat pärast käesoleva määruse avaldamist kättesaadavat teavet.

(4) Tebüfenpüraadi puhul esitas toiduohutusamet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (7). Toiduohutusamet tegi kindlaks, et jääkide piirnormid paprikate puhul kujutavad endast ohtu tarbijatele. Seepärast on asjakohane vähendada kõnealuseid piirnorme. Toiduohutusamet tegi järelduse, et aprikooside, virsikute, pamplite, põldmurakate, ubade (värsked, kaunadega), puuvillaseemnete ja loomsete toodete puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(5) Toodete jaoks, mille puhul töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega Codex'is esitatud jääkide piirnorme (CXL), tuleks kehtestada jääkide piirnormiks konkreetne määramispiir või vaikeväärtus, nagu on sätestatud määruse (EÜ) nr 396/2005 artikli 18 lõike 1 punktis b.

(6) Komisjon pidas teatavate määramispiiride kohandamise küsimuses nõu Euroopa Liidu pestitsiidide jääkide referentlaboritega. Laborid tegid mitme toimeaine suhtes järelduse, et teatavate kaupade puhul muudab tehnika areng vajalikuks konkreetsete määramispiiride kehtestamise.

(7) Kui võtta aluseks toiduohutusameti põhjendatud arvamusi ja arvestada käsitletava küsimuse puhul olulisi tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 nõuetega.

(8) Jääkide uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(9) Seepärast tuleks määrust (EÜ) nr 396/2005 vastavalt muuta.

(10) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kaitse kõrge tase on tagatud. Kuna praegu kehtivate piirnormide puhul ei saa välistada ohtu tarbijatele, tuleks alates käesoleva määruse kohaldamise kuupäevast kohaldada tebufenpüraadi jääkide piirnormi väärtust 0,01 (*) mg/kg paprikate puhul kõigi nimetatud toodete suhtes.

(11) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid valmistuda nende piirnormide muutmisest tulenevate uute nõuete täitmiseks.

(12) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2

Kõigis toodetes ja nende pinnal leiduvate toimeainete bitertanooli ja kloromekvaadi suhtes jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, selliste toodete puhul, mis on toodetud enne 3. novembrit 2017.

Kõigis toodetes ja nende pinnal, välja arvatud paprikates ja nende pinnal leiduva toimeaine tebufenpüraadi suhtes jätkatakse määruse (EÜ) nr 396/2005 kohaldamist, nagu see kehtis enne selle muutmist käesoleva määrusega, selliste toodete puhul, mis on toodetud enne 3. novembrit 2017.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 3. novembrist 2017.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 7. aprill 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) European Food Safety Authority, „Review of the existing maximum residue levels for bitertanol according to Article 12 of Regulation (EC) No 396/2005“ (Bitertanooli jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal 2016; 14(2): 4386.

(3) Komisjoni 8. augusti 2013. aasta rakendusmäärus (EL) nr 767/2013, millega võetakse tagasi toimeaine bitertanooli heakskiit kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmäärust (EL) nr 540/2011 (ELT L 215, 9.8.2013, lk 5).

(4) Komisjoni 8. detsembri 2011. aasta rakendusmäärus (EL) nr 1278/2011, millega kiidetakse heaks toimeaine bitertanool vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa ja komisjoni otsust 2008/934/EÜ (ELT L 327, 9.12.2011, lk 49).

(5) European Food Safety Authority, „Review of the existing maximum residue levels (MRLs) for chlormequat according to Article 12 of Regulation (EC) No 396/2005“ (Kloromekvaadi jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal 2016; 14(3): 4422.

(6) FAO, (2009). „Submission and evaluation of pesticide residues data for the estimation of Maximum Residue Levels in food and feed. Pesticide Residues“ (Pestitsiidide jääke käsitlevate andmete esitamine ja hindamine jääkide piirnormidele hinnangu andmiseks toidu ja sööda puhul. Pestitsiidide jäägid.), FAO Plant Production and Protection Paper 197, 264 lk

(7) European Food Safety Authority, „Review of the existing maximum residue levels for tebufenpyrad according to Article 12 of Regulation (EC) No 396/2005“ (Tebufenpüraadi jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal 2016; 14(4): 4469.